	[image: ]
	[image: LOGO ΣΠΙΤΙ ΤΗΣ ΚΥΠΡΟΥ]



	[bookmark: _GoBack]Εκδήλωση στο πλαίσιο της ειδικής θεματικής ενότητας
του 7ου Φεστιβάλ Εθνογραφικού Κινηματογράφου Αθήνας Ethnofest
για την Κύπρο

αφιερωμένη στη μνήμη
του Κοινωνικού Ανθρωπολόγου και κινηματογραφιστή
Peter Loizos

στο Σπίτι της Κύπρου
	[image: ]



Εκδήλωση αφιερωμένη στη μνήμη του Κοινωνικού Ανθρωπολόγου και κινηματογραφιστή Peter Loizos συνδιοργάνωσαν, την Παρασκευή 25 Νοεμβρίου 2016, το Σπίτι της Κύπρου, το Φεστιβάλ Εθνογραφικού Κινηματογράφου Αθήνας Ethnofest και το Τμήμα Κοινωνικής Ανθρωπολογίας και Ιστορίας του Πανεπιστημίου Αιγαίου.
O Peter Loizos (1937-2012) ξεκίνησε τη σταδιοδρομία του ως σκηνοθέτης ντοκιμαντέρ για την τηλεόραση του BBC. Δίδαξε Κοινωνική Ανθρωπολογία στο London School of Economics, ενώ, επί σειρά ετών, διετέλεσε Διευθυντής του επιστημονικού περιοδικού Man του Royal Anthropological Institut. Συνέγραψε σημαντικές μονογραφίες και δημοσίευσε πολλά άρθρα για την Κύπρο, όπου πραγματοποίησε επιτόπια εθνογραφική έρευνα επί σειρά ετών. Επίσης, ασχολήθηκε με το εθνογραφικό φιλμ και γύρισε μια σειρά από εθνογραφικές ταινίες.
Στο πλαίσιο της εκδήλωσης, που πραγματοποιήθηκε στο Σπίτι της Κύπρου, προβλήθηκε η ταινία του με τίτλο Sophia's People: Eventful Lives / Η Σοφία και οι δικοί της (Royal Anthropological Institute 1985). Η ταινία παρακολουθεί μια οικογένεια ελληνοκυπρίων προσφύγων από το χωριό Αργάκι και παρουσιάζει τις συνθήκες ζωής των μελών της, εστιάζοντας στην εργασία τους στον οικογενειακό φούρνο που ανοίγουν στα προάστια της Λευκωσίας τη δεκαετία του 1980. Παράλληλα, αναδεικνύεται ο πόνος του εκτοπισμού που βιώνει η Σοφία, κεφαλή της οικογένειας, μέσα από το θρηνητικό τραγούδι της.
Για τη ζωή, την επιτόπια ανθρωπολογική έρευνα, τις ταινίες, το συνολικό ακαδημαϊκό έργο και τη συμβολή του Peter Loizos στην ανθρωπολογική έρευνα μίλησαν οι συνεργάτες του, Ευθύμιος Παπαταξιάρχης, Καθηγητής Κοινωνικής Ανθρωπολογίας Τμήματος Κοινωνικής Ανθρωπολογίας και Ιστορίας Πανεπιστημίου Αιγαίου, και Όλγα Δημητρίου, PRIO Cyprus Centre, Ειδική Επιστήμονας Τμήματος  Κοινωνικών και Πολιτικών Επιστημών Πανεπιστημίου Κύπρου.
Το αφιέρωμα στον Peter Loizos συνδιοργανώθηκε ως παράλληλη εκδήλωση που εντάχθηκε στο πρόγραμμα της φετινής ειδικής θεματικής ενότητας του 7ου Φεστιβάλ Εθνογραφικού Κινηματογράφου της Αθήνας, υπό τον γενικό τίτλο Στην Κύπρο με την κινηματογραφική κάμερα, την οποία επιμελήθηκαν ο ανθρωπολόγος Παυσανίας Καραθανάσης και η μουσειολόγος-παιδαγωγός Δέσπω Πασιά.
Στο πλαίσιο της ειδικής, αφιερωμένης στην Κύπρο θεματικής ενότητας του Φεστιβάλ, προβλήθηκαν οι ταινίες, Προκαταβολή (2015) σε σκηνοθεσία Μάριου Πιπερίδη, Νομάδας της Πόλης (2006) σε σκηνοθεσία Ορέστη Λάμπρου, Οι Πουρέκκες τζαι ο Δράκος (2011) σε σκηνοθεσία Φάνου Κυριάκου, No Parking (2012) σε σκηνοθεσία Σωτήρη Χρίστου, Το Κοτέτσι (2015) σε σκηνοθεσία Γιάννη Ζουρή, Ο Κύριος Πρόεδρος (2011) σε σκηνοθεσία Orhan Eskiköy, Σύνορα που Εξατμίζονται (2014) σε σκηνοθεσία Iva Radivojevic, Χωρίς Σύνορα (2014) σε σκηνοθεσία Ahmad Albakri, Η Πόλη που δεν Μπορούσαν να Επιστρέψουν (2014) σε σκηνοθεσία Simon Bahceli, Η Εκκλησία του Νερού (2011) σε σκηνοθεσία Καίτης Παπαδήμα, Πελλοκοτζιάκαρες (2012) σε σκηνοθεσία Xριστιάνας Πυρίσιη και Αναμονές (2016) σε σκηνοθεσία Στέφανου Παπαδά.
Η εκδήλωση και η θεματική ενότητα πραγματοποιήθηκαν με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κυπριακής Δημοκρατίας.

